কেন্দ্রের পরই পূর্ণাঙ্গ বাজেট পেশ করবে রাজ্য, জানাল নবান্ন

কলকাতা: সবকিছু ঠিকঠাক থাকলে ২০২৫ সালের ১২ ফেব্রুয়ারি শুরু হতে পারে পশ্চিমবঙ্গ বিধানসভার বাজেট অধিবেশন (Budget Session 2025)। নবান্ন (Nabanna) সূত্রে খবর, এই অধিবেশন দু’সপ্তাহ ধরে চলতে পারে। উল্লেখ্য, এর আগে কেন্দ্রীয় অর্থমন্ত্রী নির্মলা সীতারামন ১ ফেব্রুয়ারি কেন্দ্রীয় বাজেট (Union Budget 2025) পেশ করবেন। তাই কেন্দ্রীয় বাজেট পেশ হওয়ার পর রাজ্য বাজেট অধিবেশন শুরু করার প্রস্তুতি নিচ্ছে রাজ্য সরকার (West Bengal State Government)।

যদিও প্রথমে অনুমান করা হয়েছিল, ৭ ফেব্রুয়ারি থেকেই বাজেট অধিবেশন শুরু হতে পারে। কিন্তু মুখ্যমন্ত্রী মমতা বন্দ্যোপাধ্যায় (Mamata Banerjee) রাজ্যের এই শেষ পূর্ণাঙ্গ বাজেটটি অত্যন্ত গুরুত্ব দিয়ে পেশ করতে চান। নবান্ন সূত্রে জানা গিয়েছে, মুখ্যমন্ত্রী চাইছেন কেন্দ্রীয় বাজেটের পর কিছুটা সময় নিয়ে রাজ্য বাজেটের প্রস্তুতি সম্পূর্ণ করতে। পাশাপাশি, আগামী কয়েক সপ্তাহে মুখ্যমন্ত্রীর একাধিক জেলা সফর রয়েছে, যা শেষ করেই তিনি বাজেট অধিবেশন শুরু করতে চান। সেই অনুসারে অর্থ দফতর এবং বিধানসভার মধ্যে সমন্বয় করে সময়সূচি চূড়ান্ত করা হচ্ছে।

আরও পড়ুন: মালদহের মঞ্চে দুলালের ছবি, জেলা সফরে বিস্ফোরক মুখ্যমন্ত্রী

নবান্ন সূত্রে খবর, আসন্ন এই বছরের বাজেটে বেশ কিছু নতুন প্রকল্পের ঘোষণা করতে পারে রাজ্য। পাশাপাশি, কন্যাশ্রী, রূপশ্রী, এবং লক্ষ্মীর ভান্ডারের মতো প্রকল্পগুলিতে অতিরিক্ত সুবিধা বা সংযোজন করা হতে পারে। বিশেষত, রাজ্যের নারীকল্যাণ ও সামাজিক সুরক্ষা প্রকল্পগুলিকে আরও উন্নত করতে চায় সরকার। তবে কেন্দ্রীয় বাজেটে রাজ্যের জন্য কতটা বরাদ্দ থাকবে, তা বিশেষভাবে পর্যবেক্ষণ করা হবে। এই তথ্যের ওপর ভিত্তি করেই রাজ্য সরকার তাদের বাজেট পরিকল্পনা সাজাবে।

এদিকে রাজ্য সরকারি কর্মচারীদের মহার্ঘভাতা (DA) নিয়ে দীর্ঘদিন ধরে ক্ষোভ রয়েছে। কেন্দ্রীয় সরকারের অষ্টম পে-কমিশন (8th Pay Commission) ঘোষণার পরে কেন্দ্র এবং রাজ্যের কর্মচারীদের বেতন ও ডিএ-র মধ্যে পার্থক্য অনেকটাই বেড়েছে। এতে রাজ্যের কর্মচারীদের মধ্যে অসন্তোষ আরও বেড়েছে। এই পরিস্থিতিতে রাজ্য সরকার বাজেটে কর্মচারীদের জন্য বিশেষ ঘোষণা করতে পারে বলে মনে করছেন প্রশাসনের একাংশ।

দেখুন আরও খবর: